Δημοτική Αγορά Χανίων

Η Δημοτική Αγορά Χανίων είναι μεγάλο κτίριο στα Χανιά στο οποίο στεγάζονται καταστήματα. Η Δημοτική Αγορά θεμελιώθηκε το 1911 και εγκαινιάστηκε το 1913, την εποχή της Κρητικής Πολιτείας. Έχει σχήμα ελεύθερου σταυρού και συνολικό εμβαδόν 4.000 τετραγωνικών μέτρων. Ιστορικά στοιχεία Το 1908, στα πλαίσια εξωραϊσμού της πόλης, αποφασίστηκε η ανέγερση δημοτικής αγοράς, με το οριστικό σχέδιο να ανακοινώνεται από την αρμόδια επιτροπή στις 8 Αυγούστου, με συνολικό προϋπολογισμό 320.000 δραχμές. Το κτίριο σχεδιάστηκε από τον Μιχάλη Σαββάκη και το σχέδιο περιλάμβανε την κατεδάφιση τμήματος των τειχών της πόλης, επιχωμάτωση της τάφρου κλπ. Κάποιες αλλαγές στο σχέδιο έγιναν από τον μηχανικό Κ. Δρανδάκη τον Φεβρουάριο του 1909. Για τη χρηματοδότηση της κατασκευής συνάφθηκε δάνειο από την Τράπεζα Κρήτης τις 7 Δεκεμβρίου 1910 ύψους 300.000 δραχμών με υποθήκη το ίδιο το κτίρια και τα μελλοντικά ενοίκιά του. Ο θεμέλιος λίθος τοποθετήθηκε στις 14 Απριλίου 1911 από τον δήμαρχο Χανίων Εμμανουήλ Μουντάκη. Η Δημοτική Αγορά εγκαινιάστηκε από τον Πρωθυπουργό Ελευθέριο Βενιζέλο στις 4 Δεκεμβρίου 1913, λίγες ημέρες πριν την Ένωση της Κρήτης με την Ελλάδα. Οι καταστηματάρχες συγκρότησαν τον σύλλογο «Νέα Αγορά Χανίων». Επίσης διαμορφώθηκε και ο περιβάλλοντας χώρος, σε έκταση 17 στρεμμάτων. Τον Μάιο του 1941, λίγο πριν τη Μάχη της Κρήτης, τοποθετήθηκε στο νοτιοανατολικό τμήμα της αγοράς αντιαεροπορικό καταφύγιο. Κατά τη διάρκεια της γερμανικής κατοχής ο γερμανικό στρατός κατέλαβε για τις ανάγκες του την εγκάρσια στοά. Η Δημοτική Αγορά Χανιών χαρακτηρίστηκε με το ΦΕΚ 870/Β/1980 ως ιστορικό διατηρητέο μνημείο, καθώς αποτελεί το χαρακτηριστικότερο νεότερο μνημείο της πόλης. Στις 13 Ιανουαρίου 2022 υπογράφηκε σύμβαση για ανακατασκευής της δημοτικής αγοράς μεταξύ του δημάρχου Χανίων Παναγιώτη Σημανδηράκη και της αναδόχου εταιρίας ΤΟΜΗ ΑΕΒΕ, με προϋπολογισμό 15 εκατομμύρια ευρώ. Οι 52 καταστηματάρχες της αγοράς κλήθηκαν να μεταφέρουν τα καταστήματά τους κατά τη διάρκεια των εργασιών, με στόχο οι εργασίες να ολοκληρωθούν σε δύο χρόνια. Όμως, οι εργασίες καθυστέρησαν, με αποτέλεσμα ο εκτιμώμενος χρόνος ολοκλήρωσής τους να μετατεθεί για το καλοκαίρι του 2026. Το ρολόι της αγοράς ξανατοποθετήθηκε στη θέση του στις 10 Νοεμβρίου 2025. Παραπομπές